钦定古今图书集成/明伦汇编/官常典/第738卷 > 冯学明 程思温 程式 逯端 张瑭 郑
## 钦定古今图书集成/明伦汇编/官常典/第738卷 > 冯学明 程思温 程式 逯端 张瑭 郑

瑄　，俞拱　，潘澄　，钱昺　，刘信　、石玉

按《明外史邓棨传》：文官从土木死难者，自棨而下。又
有部曹，则郎中冯学明，员外郎程思温、程式、逯端，主
事张瑭、郑瑄。学明，南昌人，贡入国学，授工部主事，历
礼部精膳郎中。为人敦厚周慎。尝使宁府营葬，却其
馈遗。扈驾北巡，阵乱，六军从臣多南奔，乡人邓力士
拉学明偕走，学明曰：“君辱臣死，走将安之？”遂没于阵。
思温，婺源人。正统初举进士，除中书舍人。满九载，进
仪制员外郎，以清慎著，至是死于难。瑭，字廷玉，慈谿
人。以进士授南京刑部主事，寻改北尚书。金濂性明
敏，颇轻属吏。瑭尝抱成案，诵所鞫囚姓名罪状，矢口
如流，不烦省阅，濂甚加敬礼焉。瑄，济宁人。正德十年
进士。又有中书舍人俞拱、潘澄、钱昺，钦天监夏官正、
刘信、序、班石玉，景帝立，皆降敕奖褒，录其子为国子
生。